Neuv Sermon Subalpin/Bon-e Neuve për chi a l’é assià
Artòrn a la tàula

Bon-e Neuve për chi a l’é assià 

"Prinsipi dl'evangeli ëd Gesù Crist, Fieul ëd Nosgnor" (March 1:1).

“Bon-a fin e bon prinsipi” i disoma a la fin e al prinsipi dl’ann e parèj i auguroma a la gent che tut a-j vada bin, che tut për lor a sia bon. A sarà ‘d sicur parèj s’is butoma sota la protession ëd Nosgnor. An efet a l’é Chiel, Nosgnor Dé, ch’a l’é, coma ch’as dis an latin, ël “Summum Bonum”, ël bìn pì àut, Col ch’a sta al prinsipi e a la fin dël temp, dla creassion, ëd nojàutri uman. La Bibia a prinsìpia soa conta an disand: “Ant ël prinsìpi dla creassion, quand che Nosgnor a l'ha fàit ij céj e la tèra...” (Génesi 1:1). L’evangeli ‘d Gioann a gropa strèit Gesù Crist a Dé e a dis: “Ant ël prinsipi a-i era la Paròla, e la Paròla a l'era con Nosgnor, e la Paròla a l'era Nosgnor. La Paròla a l'era con Nosgnor al prinsipi. Tute le còse a son stàite creà da chila, e a-i é gnente ch'a sia stàit creà ch'a sìa nen stàit creà da chila. An chila a-i era la vita, e la vita a l'era la lus ëd j'òm. E la lus a splendriss an sël top, ma 'l top a l'ha nen podula stenze” (Gioann 1:1-5).

I podria antlora ancaleme a dì parèj: a l’é pròpi da fòj a nen vorèj conòsse e fesse amis ëd Nosgnor Dé, col ch’a l’ha arvelasse pien an Gesù Crist, përchè ch’a l’é da chiel e mach da chiel ch’a ven nen mach nòstra vita, ma tute le ròbe bon-e che mai i podrìo avèjne l’anvìa. L’apòstol Giaco a dis: “Pijé nen 'n bàilo, mè car frej e seur. Tut lòn ch'arseivoma 'd bon e minca don përfet, a ven da l'àut, a cala giù dal Pare dij lum. An chiel a-i é gnun-a variassion né d'ombra 'd cambiament. A l'é chiel ch'a l'ha decidù 'd dene na vita neuva pr' ël mojen dla Paròla dla vrità, përch'i fusso tanme le primissie 'd soe creature” (Giaco 1:16-17).

La vita, an tute soe espression, an tùit ij sò moment, a l’ha ‘n sens mach an Chiel, Nosgnor Dé, ch’a l’é arvelasse pien an Gesù Crist. D’àutri i n’oma nen da manca. Nòstra vita, përchè a l’abia na significassion, a l’ha da vivse an soa prospetiva, guidà sicura da chiel, ch’a l’é ‘l bon bërgé. Chiel a l’é la letra A e la letra Z (e tute j’àutre letre dl’abecé ch’a na stan an mes).  

“Adess tut a l'é fàit. Mi i son l'Alfa e l'Omega, ël prinsipi e la fin. A col ch'a l'avrà sèj, i acordrai ch'a bèiva da la sorgiss dl'eva dla vita sensa ch'a deubia paghé” (Arvelassion 21:6).

I soma assià ‘d na vita ‘d significassion e pien-a: “la sorgiss dl’eva dla vita” as treuva pròpi ambelessì, ant l’Evangeli: "Prinsipi dl'evangeli ëd Gesù Crist, Fieul ëd Nosgnor" (March 1:1). “Evangeli” a veul dì “na bon-a neuva”, o “bon-e neuve”, “për chi ch’a l’ha sèj”.

Ël mëssagi dl’Evangeli a l’é na bon-a neuva përchè an adressa a Col ch’a peul salvé nòstra vita da la futilità e da le conseguense greve dël pëccà: Gesù ‘d Nasaret, ël Crist, visadì Col che Nosgnor Dé a l’ha consacrà për ësse ‘l Salvator dël mond”. Ëd chiel ël Testament Vej a na parla coma “ël sërvent ëd Nosgnor”, col che Nosgnor Dé ‘l Pare a l’ha ampinì ‘d Sò Spirit. “Vardé sì mè sërvent, ch’i l’hai daje fòrsa, col ch’i l’hai sernù e che tant am arlegra. Mè Spirit a l’é posasse an sù chiel. Chiel a porterà la giustissia a le nassion” (Isaia 42:1).  Ij sò apòstoj, cura ch’a lo nunsio a diso precis: “...a propòsit ëd Gesù ‘d Nasaret, ché Nosgnor a l’ha consacrà con lë Spirit Sant e ‘d potensa, e ch’a l’é passà da ‘n pòst a l’àutr an fasenda ‘d bin e an varenda tùit coj ch’a j’ero sota la potensa dël diav, përché Nosgnor a l’era con Chiel” (At 10:38).

Ëdcò ancheuj, Gesù “a passa da ‘n pòst a l’àutr” an nòst mond (për ël mojen ëd sò dissépoj fedej) “an fasenda ‘d bin” e an varenda, an liberand dj’òm e ‘d fomne dal domìni dël pëccà e ‘d Sàtana. Vera, a-i é ‘d gent ch’a fà ancora dë schergne quand ch’a sent ës mëssagi, ma lolì a peul capité mach përché ch’a son bòrgno dëdnans a la realità dël mal ch’a-j ten përzoné e ch’a-j condission-a, gavandje minca na libertà génita, la libertà ‘d sò spirit. Mach Gesù Crist a peul rendne lìber. Gesù a  dis: “A l'é për lòn che se 'l Fieul av rend lìber i sareve lìber përdabon” (Gioann 8:36). Gesù a l’é l’etern Fieul ëd Nosgnor che: “a l'é sveudasse, a l'é bassasse coma 'n servidor, a l'é dventà parèj 'd tùit j'àutri, òm fra j'òm” (Filippèis 2:7). A l’é fidandse dël tut a Chiel (a sò vita, soa mòrt e soa arsurression), a l’é andandje dapress a lòn ch’a mostra con ubidiensa e fiusa, che nojàutri i podroma anluminé nòstra vita ‘d sens e ‘d prospetiva. Lassomse nen ësvarié da gnente e da gnun: costa-sì a l’é la còsa la pì amportanta ch’a-i sia an nòstra vita.

Preghiera

Nosgnor! I veuj dé ‘n neuv prinsipi a mia vita, i veuj consacrela a Ti, ch’it ses ël Signor dël temp e dla vita. I veuj consacré a ti tut lòn ch’i son e ch’i faso, coj ch’a-j veulo bin, tut lòn ch’i l’hai. Fà che, an arseivend la nuritura ‘d Toa Paròla, mi i peuda esse ‘d benedissio për j’àutri; ch’i peussa fedel rendje na testimoniansa a l’Evangeli coma ‘n dissépol génit ëd Gesù Crist, mè Signor e Salvator. Amen.

Neuv sermon subalpin
Piemontèis
Pàul Castlin-a